Villy Søvndal (SF), 2002-05-02:
Fru Eva Kjer Hansen bad mig sige noget om, hvorvidt det ikke var rigtigt, at der var færre penge på satsområdet, fordi en del af dem var anvendt på førtidspension.
Det er jo helt rigtigt.
Det er indlysende rigtigt.
finanslov?
Det bliver det, fordi partierne glemmer at lave det, vi sædvanligvis også lavede, når vi indgik finanslovforlig, nemlig både sociale forbedringer på satsområdet og på selve finansloven.
Og hvis man beder satspuljen om at trække det hele i en periode, hvor der er lidt i den, får man selvfølgelig problemer.
Jeg hørte i øvrigt heller ikke fru Eva Kjer Hansen benægte,
at hvis man kigger på sumtallene - hvor mange statslige midler kastes der ind i øjeblikket til de mest udsatte grupper, i forhold til hvad der blev før - så er indsatsen fra det statslige hold halveret.
Det næste problem kommer så, når man tvinger kommuner og amter ned på det niveau, hvor f.eks. Storstrøms Amt skærer 14 pct. fra de sindslidende, fra de hjemløse osv. Når man både får en formindsket statslig indsats og holder amter og kommuner i det jerngreb, man gør, så går det for alvor galt.
Det synes jeg bare man skulle erkende meget hurtigt, for
den virkelighed vil meget hurtigt stå tydeligt.
Fru Lillelund Bech spurgte, om ikke det var godt, at flere unge tager en kompetencegivende uddannelse.
Jo, det er glimrende, og det er så godt.
Problemet i de uddannelseseksempler, jeg nævnte, er, at det er uddannelser, man fjerner fra dem, der ikke fik del i uddannelsen, altså de kortuddannede.
Der synes jeg, at regeringen har haft en utrolig præcision i at ramme de kortuddannede med de besparelser, der lå i finansloven.
Fru Pia Kjærsgaard spørger: Får man altid det hele som politisk parti?
Nej, det gør man ikke.
Jeg synes, der er to grunde til, at vi ikke fik det ud af det, vi ville.
Det ene er, at vi som sagt kun havde 13 mandater.
Det kan man ikke bebrejde et parti, helt enig.
Det andet er, at dér, hvor det for alvor gik galt, var, når regeringen valgte at samarbejde med partierne til højre.
Det var, da man fjernede efterløn; det var, da man skar i medicinhjælpen; det var, da man skar i boligstøtten; det var, da man forringede førtidspensionen ved det lille førtidspensionsforlig.
Så den store hovedlære er, at når man samarbejder med partier til højre, går det fuldstændig galt socialt set.
Det kommer det også til for Dansk Folkeparti.
Så langt er vi meget enige.
Så spurgte hr. Flemming Oppfeldt: Hvorfor løste I ikke alle problemer i sidste folketingssamling?
Det er der vel hovedsagelig to grunde til eller måske tre.
Den ene er, at regeringen nogle gange samarbejdede med hr. Flemming Oppfeldts parti, og nogle husker det måske.
I efteråret 1998 blev der lavet et finanslovforlig - jeg tror, at mange i offentligheden husker det - hvor der samtidig blev skåret i efterløn og boligstøtte; dagpenge blev kortet ned; der blev lavet en miniførtidspensionsreform, som gjorde det voldsomt vanskeligt at få førtidspension.
Det lavede de daværende regeringspartier sammen med Venstre og De Konservative.
Det er klart, at når man kommer i så dårligt selskab, betyder det, at velfærdsmulighederne forringes.
Det tror jeg også var folks indtryk dér i efteråret 1998.
Den anden forklaring er, at SF heller ikke dengang havde det absolutte flertal.
Det er jo en kendt sag.
Derfor er vi selvfølgelig ikke i stand til at klare det hele.
Hr. Jens Rohde spørger, hvorfor vi betegner det som at sætte kommunerne i en gabestok.
Det skyldes, at når man tvinger kommunerne ned fra en realvækst fra 2,2 pct. til en realvækst på 0,7 pct., er det en vækst, der er en tredjedel af den hidtidige vækst.
Man kan spørge Venstreborgmestre rundtomkring, der har et mere forpligtende forhold til virkeligheden, for det er dem, der skal have enderne til at nå sammen.
Jeg står her med fem Venstreborgmestre, der er valgt i det område, hvor jeg også er valgt, nemlig i det sydlige Jylland.
Deres melding er fuldstændig samstemmende: Hvis regeringen gør det her, så kommer det til at gøre ondt på alle de centrale velfærdsområder.
Selv dér, hvor regeringen har puttet 0,5 mia. kr. ekstra ind på ældreområdet, bliver besparelserne større end de fremskridt, der kan skaffes for 0,5 mia. kr. Se, det er jo ikke sagt af folk, der er ondskabsfulde over for regeringen.
Det kan jeg da ikke forestille mig.
Venstreborgmestre må da være glade for, at de har fået en Venstreregering, og derfor er det jo ikke sagt af folk, der vil regeringen noget ondt.